ג'יש אל-עדל

ג'יש אל-עדל (בערבית: جيش العدل, בפרסית: عربیری. בתרגום לעברית: צבא הצדק) היא מיליציית אופוזיציה איראנית בדלנית בלוצ'ית הפועלת בחבל סיסתאן ובלוצ'סתאן שבאיראן. הארגון החל את פעילותו ב־2013, מספר חודשים לאחר הוצאתו להורג של עבדול מאליק ריגי, מנהיג תנועת בלוצ'י ג'ונדאללה, לאחר שנעצר במהלך ניסיון להגיע לקירגיזסטן, באמצעות הנחתת המטוס בו שהה בבנדר עבאס שבדרום איראן. הארגון הוגדר על ידי איראן, הודו ויפן כארגון טרור. לפי הגדרת הארגון, מטרתו היא "להילחם בכוחות האיראניים כדי להחזיר את זכויותיהם של המוסלמים הסונים במדינה". הארגון מאשים את הרשויות האיראניות "בתרגול תוכניות מהפכניות עדתיות באזור, ובשאר האזורים המאוכלסים על ידי מוסלמים סונים". מפקד ארגון ג'יש אל-עדל הוא עבדול רחים מלאזאדה, שפועל בשם סאלח אל-דין פארוקי, האמיר של הארגון. על פי הצהרותיו, ארגון ג'יש אל-עדל פועל להשגת מספר מטרות: הרמת דגל המונותאיזם וגירוש כל הביטויים של מה שהוא מתאר כפוליתאיזם, מכל מערב בלוצ'יסטן. פגיעה והחלשה של המנגנון הצבאי האיראני ברחבי בלוצ'יסטן, ויצירת בלבול והסחת דעת של המשטר האיראני מבפנים. הגנה על הסונים במדינות שונות בעולם. החזרת זכויות ה"בלוך" שלטענתם נגנבו על ידי שלטונות טהראן: זכויות אזרחות, זכויות קרקע, כבוד, זכויות אדם, "העושר הגנוב של המדינה" ועוד. ב-25 באוקטובר 2013, הארגון קיבל אחריות על הריגתם של 14 אנשי משמר הגבול האיראני בעיר סרבאן. הארגון טען כי התקיפה הייתה בתגובה להוצאתם להורג של 16 אסירי בלוך איראנים. האסירים הורשעו בסחר בסמים ובהקצנה. בתגובה לתקיפה, למחרת, ב-26 באוקטובר, פקידים איראנים תלו 16 אסירים. ב-26 באפריל 2017, הארגון לקח אחריות על מארב שבמסגרתו נהרגו לפחות תשעה שוטרי גבול איראניים, ונפצעו שניים נוספים. התקיפה התבצעה בעת ששוטרי הגבול האיראניים סיירו בגבול פקיסטן-איראן. בדצמבר 2018, הארגון לקח אחריות על פיגוע התאבדות בעיר החוף צ'באהר, בו נהרגו שני שוטרים ונפצעו ארבעים ושניים נוספים. ב-29 בינואר 2019 הארגון היה אחראי לפיצוץ כפול בזאהדאן, בו נפצעו שלושה שוטרים. ב-2 בפברואר 2019, על פי סוכנות הידיעות "תסנים", הארגון קיבל אחריות לפיגוע על הבסיס החצי-צבאי בסיג' בדרום מזרח איראן. הפיגוע גרם למוות של חייל פרה-צבאי ולפציעתם של חמישה נוספים. ב-13 בפברואר 2019, הארגון הוציא פיגוע התאבדות באיראן באוטובוס שהוביל אנשי משמרות המהפכה האסלאמית. בפיגוע נהרגו 27 בני אדם. ב-4 באפריל 2024 לפחות חמישה אנשי ביטחון איראניים נהרגו במתקפה של הארגון בשני אתרים צבאיים בערים ראסכ וג'בהאר שבדרום-מזרח איראן. לפי ערוץ אל-ערביה הסעודי, לפחות שמונה חמושים מהארגון נהרגו. מספר ימים לאחר מכן, ב-9 באפריל, אנשי הארגון הרגו 6 שוטרים וקצינים איראנים באזור סיב וסוראן בדרום מזרח איראן, סמוך לגבול עם פקיסטן. ב-24 בינואר 2024 ביצעה איראן ירי רקטי כנגד בסיסי אימונים של ארגון ג'יש אלעדל בפקיסטן, כנקמה על פיגוע ההתאבדות בכרמאן ביום השנה לחיסולו של קאסם סולימאני על ידי דאעש. מדיה וקבצים בנושא ג'יש אל-עדל בוויקישיתוף קבוצות האופוזיציה החמושות באיראן, באתר JISS, ‏24 במרץ 2019 קבוצות האופוזיציה החמושות באיראן, באתר מכון ירושלים לאסטרטגיה ולביטחון, 24 במרץ 2019 مالانعرفه عن (جيش العدل) السني في إيران! Golnaz Esfandiari, Violence Returns To Iran's Sistan-Baluchistan Province, RadioFreeEurope/RadioLiberty, ‏4 באוקטובר 2013 RFE/RL, Casualties Reported In Attack On Basij Base In Southern Iran, RadioFreeEurope/RadioLiberty, ‏6 בינואר 2019 מתיחות גוברת ביחסי איראן פקיסטן, באתר המרכז הירושלמי לענייני ציבור ומדינה, ‏18 בפברואר 2019 מיכאל סגל, גבולות אדומים: מתיחות גוברת ביחסי איראן ופקיסטן, באתר מידה, 20 בפברואר 2019 בזמן שהיא מאיימת על ישראל: המתקפה שהפתיעה את איראן, באתר מעריב אונליין, 4 באפריל 2024 ליאור בן ארי, איראן: 5 גורמי ביטחון נהרגו במתקפת טרור בדרום-מזרח המדינה, באתר ynet, 4 באפריל 2024 ליאור בן ארי, איראן: 6 שוטרים נהרגו במתקפה על 2 ניידות בדרום-מזרח המדינה, באתר ynet, 9 באפריל 2024 אבו עלי אקספרס, באתר Telegram, ‏9 באפריל 2024 דני (דניס) סיטרינוביץ, ‏ירי הטילים מאיראן מאפשר לה להקרין את עוצמתה הקונבנציונלית, אך מכסה על דבר אחר, באתר מעריב אונליין, 19 בינואר 2024